Okresná prokuratúra Trenčín 
Bernolákova 2, 912 50 Trenčín 1

Sp. zn. : 1 Pv 719/12/3309	Trenčín, 14.9.2012
EEČ : 2-28-140-2012

U Z N E S E N I E

Trestná vec:	obvinený XXXXX a spol.  
Prečin:	

Rozhodol: 	prokurátor Okresnej prokuratúry Trenčín
Podľa § 216 odsek 1 Trestného poriadku podmienečne zastavujem trestné stíhanie obvinených:
1.	XXXXX
	dátum narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	trvalé bydlisko: XXXXX
ako rodičia ml. XXXXX, nar. XXXXX v Ilave, trv. bytom XXXXX nezabezpečili riadne plnenie povinnej školskej dochádzky dcéry XXXXX, XXXXX v školskom roku 2011/2012, kde ako žiačka ôsmeho ročníka od mesiaca september 2011 do 26.06.2012 vykazuje 221 neospravedlnených hodín, a to i napriek tomu, že sa na ňu vzťahujú ustanovenia o povinnej školskej dochádzke v zmysle § 19 ods. 2 zákona NR SR č. 245/2008 Z.z. o výchove a vzdelávaní a o zmene a doplnení niektorých zákonov, pričom to, že školu riadne nenavštevuje robila s vedomím svojich rodičov. 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
2.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvineným v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením vyšetrovateľa OR PZ, Odbor kriminálnej polície XXXXX sp. zn. XXXXX zo dňa 30.07.2012 bolo podľa § 199 odsek 1 Trestného poriadku začaté trestné stíhanie a dňa 03.08.2012 podľa § 206 odsek 1 Trestného poriadku vznesené obvinenie XXXXX a XXXXX pre prečin ohrozenie mravnej výchovy mládeže podľa § 211 odsek 1 písmeno b) odsek 3 písmeno a) Trestného zákona s poukazom na § 138 písmeno b) Trestného zákona spáchaného formou spolupáchateľstva podľa § 20 Trestného zákona na tom skutkovom základe ako je vyššie uvedené.

Obvinený XXXXX súhlasil s podmienečným zastavením trestného stíhania, vyhlásil, že spáchal skutok, za ktorý je stíhaný. Uviedol, že si je vedomý, že spolu s manželkou mali riadne zabezpečiť plnenie povinnej školskej dochádzky dcéry XXXXX. Svoje konanie oľutoval a požiadal o podmienečné zastavenie trestného stíhania. Svojim konaním žiadnu materiálnu škodu, o náhrade ktorej by bolo potrebné v trestnom konaní rozhodovať, nespôsobil. Obvinený priestupkovo postihovaný nebol. Z odpisu z registra trestov vyplýva, že na obvineného sa hľadí, akoby nebol odsúdený. 

Obvinená XXXXX súhlasila s podmienečným zastavením trestného stíhania, vyhlásila, že spáchala skutok, za ktorý je trestne stíhaná. Uviedla, že si je vedomá, že spolu s manželom mali riadne zabezpečiť plnenie povinnej školskej dochádzky dcéry XXXXX. Svoje konanie oľutovala a požiadala o podmienečné zastavenie trestného stíhania. Svojim konaním žiadnu materiálnu škodu, o náhrade ktorej by bolo potrebné v trestnom konaní rozhodovať, nespôsobila. Obvinená priestupkovo postihovaná ani riešená nebola. Obvinená nebola doposiaľ trestne stíhaná.  

Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
 b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Vzhľadom na charakter spáchania prečinu, ktorého sa obvinení dopustili, je opodstatnené trestné stíhanie obvinených podmienečne zastaviť. 

	Ak obvinení v priebehu skúšobnej doby budú viesť riadny život prokurátor rozhodne, že sa obvinení alebo niektorí z nich osvedčil, inak rozhodne, a to aj počas skúšobnej doby, že sa v trestnom stíhaní pokračuje, hoci len vo vzťahu k jednému z obvinených. 

	Ak do dvoch rokov od uplynutia skúšobnej doby nebude vydané rozhodnutie o osvedčení sa obvinených alebo niektorého z nich alebo o pokračovaní v trestnom stíhaní bez zavinenia obvinených resp. niektorého z obvinených má sa za to, že sa osvedčil(i). 

	S poukazom na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Rastislav Habáň
prokurátor